
    Til deg, du hei og bleike myr


    med bukkeblad,


    der hegre stig og heilo flyr,


    eg gjev mitt kvad.


    Til deg, du visne lyng um haug,


    der draumar sviv,


    eg gjev min song um dimd1 og draug2


    og dulde liv.


    Eg kjenner deg, du trollheim grå,


    du skugge natt!


    Eg rømde rædd; men stundom må


    eg sjå deg att.


    Eg kjenner deg, du havsens marm3


    med galdre-song4;


    du gauv meg gru i rædde barm


    so mang ein gong.


    Eg kjenner striden tung og sein


    mot trolldoms vald.


    Gud hjelpe oss for brotne bein


    og mannefall!


    *


    Eg kjenner deg – eg kjenner deg,


    som ikkje vann! –


    Eg såg din strid, eg veit din veg


    i skugge-land.


    Eg røynde sjølv den striden stygg


    i mange år,


    med ville mod5, med bøygde rygg,


    med svære sår.


    Du um meg sviv, du hjå meg sit,


    du arme ånd!


    I meg du enno riv og slit


    i dine bånd.


    Eg veit det vel: dei sterke troll,


    den vilje rik;


    ein båt i foss, eit kvad i moll,


    sløkt i eit skrik.


    *


    Men lerka stig frå gløymde grav


    med sigers ljod;


    og vinden stryker inn av hav


    so frisk og god.


    Og um me kjenner gråt og gru


    og saknad sår,


    so må me lerkesongen tru,


    som lovar vår.


    
      
        1 dimd: skodde, dis

      


      
        2 draug: gjengangar, attergangar

      


      
        3 dur: havbrus

      


      
        4 Galdre-song: trolldomssong

      


      
        5 mod: mot, kraft, styrke

